Publication: Magyar Közlöny
Issue: MK-1998-43 (Year: 1998, Number: 43)
Era: 1990-2004
Section: a 105/1998. (V. 23.) Korm. rendelethez
Paragraph Index: 49

b) Szakmai ismeretek, készségek és képességek Az első tanévben az előkészítő jellegű mozgás- és tánctréning, a hangképzés és az énekgyakorlatok, a beszédoktatás, az improvizációk és a játékos gyakorlatok elsősorban a technikai készségek, a színészi képzelet, a kifejező erő fejlesztését, továbbá a személyiség és az alkotó tehetség biztonságosabb megismerését, a rendszeres munkára szoktatást, a magas követelményekhez igazodó szelekciót szolgálják. A második és harmadik tanévben a szakmai képzés trimeszterekre tagozódik. A színjáték oktatása periódusonként, növekvő követelmények szerint kijelölt tananyagra koncentráltan, műhelymunkaszerűen történik. A hallgatók tanévenként három különböző jellegű feladat megoldásával jutnak megmutatkozási lehetőséghez és megmérettetéshez. A technikai képzés a mozgás, az énekzene és a beszéd tárgyakban közös és egyéni órákon a fizikai képességek, a ritmusérzék, a muzikalitás fejlesztése, a zenei anyanyelv, valamint a beszéd kifejező erejének és nyelvhelyességének elsajátítása mellett kapcsolódik a trimeszterek szakmai feladatainak technikai kidolgozásához és gyakorlásához. A harmadik és negyedik tanévben a hallgatók szakmai gyakorlatot folytatnak színházi, film, televíziós, rádiós és szinkron feladatok megoldásában, közreműködnek főiskolai rendezőhallgatók vizsgamunkáiban, vizsgafilmek és televíziós játékok szerepeiben. A negyedik tanévben a szakmai képzés három különböző karakterű drámai mű nyilvános előadásának előkészítésében és bemutatásában összegeződik. A szak operett-musical tagozatán a szakmai képzés a zenés színpadi műfajok — opera, operett, musical — különlegesen sokoldalú igényeihez igazodik, kiemelkedő 1998/43. szám énekhangot és tánctudást kíván, ennek megfelelően a hangképzés és énekgyakorlat, a színpadi mozgás- és táncoktatás, a zenés színpadi művek szerepeiben való jártasság áll a követelmények középpontjában. A szak bábszínész tagozatán a színészképzés általános követelményei kiegészülnek az animációs kifejezés, a bábjáték, a különböző bábtechnikák elsajátításával, bábkészítési műhelygyakorlatokkal.

Source: https://magyarkozlony.hu/hivatalos-lapok/389398b7996f8e260d397e869ff09d82f3930003/dokumentumok/0e8915aebd898e1945226a56b68b4f85df56cf88/letoltes